Rumer: «Boys Don't Cry»
Fremdeles behagelig. Rumer - eller Sarah Joyce - brakdebuterte med «Seasons Of My Soul» for halvannet år siden, et nydelig album der Rumer briljerte med fløyelsmyk Karen Carpenter-stemme i delikate soulpoparrangementer. Stemmen og stemningen er her fremdeles, men like oppsiktsvekkende blir aldri denne oppfølgeren. «Boys Don't Cry» tar utgangspunkt i syttitallslåter fra mannlige singer/songerwriters, fra Todd Rundgren til Townes van Zandt. Enkeltnumrene mangler nok litt av sin opprinnelige verdi når de rumerifiseres på en slik polert måte som her. Likevel går det ikke an å ikke la seg tidvis hypnotisere av den forbløffende, kontrollerte kvaliteten i Rumers stemme. Likte du debuten, er det mer enn nok å hente her også.STEIN ØSTBØ
(Warner Music)